**ΕΡΓΑΣΙΑ ΣΤΗ ΛΟΓΟΤΕΧΝΙΑ**

**Αγαπητέ μαθητή-Αγαπητή μαθήτρια, ήρθε η ώρα να δημιουργήσεις τη δική σου εργασία για το βιβλίο απαντώντας στις παρακάτω ερωτήσεις**

ΕΡΩΤΗΣΕΙΣ ΣΤΟ ΒΙΒΛΙΟ «Ο άνθρωπος-φωτιά»

1. Ποια είναι η γνώμη σου για το βιβλίο; Σου άρεσε ή όχι; Σε κάθε περίπτωση να αιτιολογήσεις την απάντησή σου.
2. Ποιον από τους ήρωες του βιβλίου συμπάθησες περισσότερο; Για ποιους λόγους; Είναι, κατά την άποψή σου, επιτυχημένη και αληθοφανής η περιγραφή του;(αντιδράσεις, σχέσεις με γονείς, με φίλους).
3. Η αφήγηση της ιστορίας είναι πρωτοπρόσωπη και γίνεται χρήση 3 αφηγητών. Γιατί ο συγγραφέας επιλέγει αυτήν την αφηγηματική τεχνική και όχι έναν παντογνώστη αφηγητή;
4. Ποια είναι η άποψή σου για την εξέλιξη της πλοκής της ιστορίας; Υπάρχει κάτι που θα άλλαζες στην ιστορία; Αν ναι, γιατί;
5. Πώς παρουσιάζεται η σχέση του ανθρώπου με τη φύση στο μυθιστόρημα; Πρόκειται για ένα βιβλίο που ευαισθητοποιεί τους εφήβους σε περιβαλλοντικά θέματα, κατά τη γνώμη σου;;
6. Πώς σχολιάζεις τη χρήση μιας πιο σύγχρονης αφηγηματικής τεχνικής, αυτής του κόμικ, από τον συγγραφέα; Για ποιους λόγους τη χρησιμοποίησε;
7. Ποια είναι τα σχόλιά σου για τη γλώσσα που χρησιμοποιεί ο συγγραφέας;
8. Ποια είναι η γνώμη σου για τον τίτλο του βιβλίου; Τον θεωρείς πετυχημένο; Εσύ ποιον θα πρότεινες;
9. Διάλεξε ένα απόσπασμα που σου αρέσει πάρα πολύ και αντίγραψέ το. Αιτιολόγησε την επιλογή σου.
10. Πώς σου φάνηκε η ανάγνωση ενός ολόκληρου λογοτεχνικού βιβλίου στο μάθημα της Λογοτεχνίας; Τι σου άρεσε και τι σε δυσκόλεψε ή δεν σου άρεσε; Έχεις να κάνεις κάποια πρόταση για την αναγνωστική διαδικασία;

ΕΡΓΑΣΙΕΣ ΔΗΜΙΟΥΡΓΙΚΗΣ ΓΡΑΦΗΣ

1. Άλλαξε την αφήγηση από πρωτοπρόσωπη σε τριτοπρόσωπη στις σελ. 10-12 του 1ου κεφαλαίου. Ξαναγράψε δηλαδή το κείμενο με παντογνώστη αφηγητή (γ' ενικό πρόσωπο). Τι παρατηρήσεις έχεις να κάνεις στο κείμενο που έγραψες; Πώς επηρεάζει το κείμενο η αλλαγή του αφηγητή;
2. Άλλαξε το τέλος του βιβλίου γράφοντάς το ως αφηγητής πατέρας ή γιος (δεν υπάρχει περιορισμός στην έκταση του κειμένου που θα γράψεις)

**ΟΔΗΓΙΕΣ**

* Η εργασία θα γραφτεί στον υπολογιστή (αν δεν υπάρχει αυτή η δυνατότητα, θα γραφτεί στο τετράδιό σου).
* Η εργασία θα γίνει σε έγγραφο word η ό,τι άλλο χρησιμοποιείς.
* Η εργασία δεν είναι ένα power point, αλλά ένα αρχείο-έγγραφο.
* Η σημαντικότερη συμβουλή που σου δίνω είναι να αιτιολογείς τις απόψεις σου.

Καλά Χριστούγεννα!!!

 Γαστεράτου Βάσω (φιλόλογος)